## La Generalitat reforça els drets de les persones consumidores i usuàries i de les empreses

*** Entra en vigor l’augment de les sancions que protegiran els drets de les persones consumidores i les empreses, que podran arribar fins al milió d’euros
* La directora general de Comerç, Artesania i Consum recorda que “l’objectiu és protegir tant les persones consumidores com les empreses que ho fan bé, i penalitzar les que no”**

**València.**

Les noves sancions per l’incompliment dels drets de les persones consumidores, que preveuen un augment de les quanties per a harmonitzar la legislació autonòmica amb l’estatal, han entrat en vigor després de la seua aprovació dins de la Llei de mesures fiscals, de gestió administrativa i financera i d’organització de la Generalitat.

Les modificacions que s’han incorporat a l’Estatut de les persones consumidores i usuàries de la Comunitat Valenciana preveuen, en primer lloc, la revisió d’algunes responsabilitats i tipus infractors, i, en segon terme, un increment de les sancions, que ara van dels 150 euros en el cas més lleu al milió d’euros en el cas més greu de tots.

Com és preceptiu, estes modificacions van estar exposades a informació pública en la web de la Conselleria d’Innovació, Indústria, Comerç i Turisme, que dirigix Marián Cano, per a la presentació de possibles al·legacions, i el Consell de Persones Consumidores i Usuàries de la Comunitat Valenciana va mostrar el seu acord en la reunió celebrada el 13 de maig.

**“Reforçar drets i bones pràctiques”**

Segons la directora general de Comerç, Artesania i Consum, Maribel Sáez, “es tracta, d’una banda, de reforçar la protecció de les persones consumidores i usuàries i, d’altra banda, de protegir les empreses que actuen segons la legalitat i amb bones pràctiques, enfront d’aquelles que incorren en conductes de competència deslleial”.

“La nostra comunitat”, ha afegit Sáez, “per mitjà d’esta direcció general i dels nostres agents col·laboradors del sector, associacions de consumidors, de comerç i empreses, treballa cada dia perquè el consumidor estiga protegit i conega els seus drets i obligacions. Tot este treball no es veia prou reflectit fins ara en la nostra legislació. Este Estatut de les persones consumidores i usuàries de la Comunitat Valenciana aconseguix precisament això”.

La directora general ha afegit que, “amb les modificacions aprovades, tal com ens va sol·licitar el sector, augmentem la protecció dels nostres consumidors i, d’altra banda, les nostres empreses estaran més protegides enfront d’aquelles que no complixen i que generen, a més d’un perill per a la societat, una competència absolutament deslleial a les empreses que fan bé el seu treball, que són la majoria. En la nostra comunitat, perjudicar consumidors i empreses no els eixirà barat”.

**Noves sancions**

Així, el nou article 76 de l’Estatut de les persones consumidores sobre l’import de les sancions establix que les lleus (com la no entrega del document de garantia d’un producte) poden anar d’un mínim de 150 euros a un màxim de 10.000 euros. També s’elimina la prevenció.

Les sancions greus (com les accions o omissions que produïsquen riscos per a la salut o seguretat de les persones consumidores i usuàries) van d’un mínim de 10.001 euros a un màxim de 100.000 euros.

Finalment, les sancions molt greus (com les accions o omissions que produïsquen un greu risc per a la salut o produïsquen una alteració social greu, que provoque alarma en els consumidors) van dels 100.001 euros al milió d’euros.

Respecte a la graduació d’estes sancions, l’article 76 bis establix que “quan no concorreguera cap circumstància agreujant ni atenuant, s’imposarà la sanció en el seu grau mitjà”. També que “si concorregueren una o diverses circumstàncies agreujants, s’imposarà la sanció en el seu grau màxim”, així com que “si concorregueren una o més circumstàncies atenuants, s’imposarà la sanció en el seu grau mínim”.

El mateix article també establix que “quan l’aplicació dels rangs indicats implique la imposició d’una sanció desproporcionada en relació amb la capacitat econòmica de l’infractor, es podrà utilitzar el rang assignat a la qualificació d’un menor nivell de gravetat per al càlcul de la sanció”.

**Noves infraccions**

D’altra banda, l’Estatut de les persones consumidores també inclou fins a 6 nous tipus infractors relacionats amb l’ús continu de clàusules abusives, obligacions dels servicis d’atenció al client, no entregar la clau identificativa d’una reclamació, l’incompliment d’un acord o laude i la inclusió de drets de les persones consumidores i de les persones vulnerables.

A més, també s’han revisat algunes responsabilitats relacionades amb els productes envasats o l’incompliment en la prestació de tota mena de subministraments i servicis.

Fecha: 19/08/2025